Rossiyadagi OAV kanallarini bloklayotgan YouTube va Samsung’ning hamyonbop smartfonlari – hafta texnologik dayjesti

Samsung’dan hamyonbop smartfonlar 
Samsung kompaniyasi yangi, arzon modeldagi smartfonlar – Galaxy M23 va M33 taqdimotini o‘tkazdi. Har ikkala smartfonga 6,6 dyuymli TFT-displeylar (1080p) o‘rnatilgan. Smartfonlarning tashqi ko‘rinishi bir-biridan farqlanadi, Galaxy M23 3ta, Galaxy M33 esa 4ta orqa kameraga ega.
Shuningdek, Galaxy M33ning batareyasi sig‘imliroq — 6000 mAs, qo‘shimcha 2 MP makrokamerasi mavjud va operativ xotirasi ham kattaroq – 6 GBdan 8 GBgacha. 
Galaxy M23’ning batareya sig‘imi – 5000 mAs, xotirasi esa 4/128 GB.
Ushbu hamyonbop smartfonlarning narxi va qachondan boshlab sotuvga chiqarilishi ma’lum qilinmagan.
YouTube Rossiyadagi ba’zi OAV kanallarini bloklashni boshladi
YouTube Rossiyaning davlat tomonidan moliyalashtiriladigan ommaviy axborot vositalari kanallarini bloklashni boshladi.
«Bugundan boshlab Rossiyaning davlat tomonidan moliyalashtiriladigan YouTube kanallarini bloklaymiz», — deyiladi kompaniya bayonotida.
Shuningdek, platforma Rossiyaning Ukrainadagi «maxsus operatsiyasi» to‘g‘risidagi videolarni o‘chirishni ham davom etadi.
Avvalroq, YouTube Rossiya auditoriyasi uchun monetizatsiya to‘xtatilganini ma’lum qilgandi.
Renaultʼning yangi Austral krossoveri
Renault kompaniyasi 2022 yilda Yevropa bozoriga chiqadigan yangi model – Austral krossoverining taqdimotini o‘tkazdi.
Yangi krossover dizayni Renault Megane E-Tech uslubida yaratilgan Nissan Qashqai krossoverining CMF-CD3 platformasi asosida qurilgan. Yuqori versiyalarda to‘liq o‘tkazgich 4Control Advanced g‘ildirakli haydovchi shassisi bilan birlashtirilgan.
Yangi model jihozlari qatoriga 30 dan ortiq elektron haydovchi assistentlari ham kiradi. 
Yangi Renault Austral’ni ishlab chiqarish Ispaniyadagi zavodda yo‘lga qo‘yiladi va model sotuvi yil oxirida boshlanadi hamda bozorga faqat gibrid versiyalarda chiqadi.
O‘zbek olimlari tomonidan kashf qilingan yangi rezonans zarracha
O‘zbekiston Respublikasi Fanlar akademiyasi akademigi Behzod Yo‘ldoshev ilmiy rahbarligidagi o‘zbek fizik-olimlar guruhi jahonda ilk bor yangi elementar zarracha mavjudligini eksperimental tarzda ko‘rsatib berishdi. Bir nuklonga 3.4 GeV energiyali karbon yadrolarining o‘zaro to‘qnashuvlari tahlili natijasida ikkita proton va bitta pi-mezondan iborat sakkiz kvarkli tizimda yangi rezonans zarracha topilgan.
Kashf etilgan qisqa yashovchi zarrachaning massasi 2118 ± 1 MeV/c2ga teng bo‘lib, uning yashash davri kuchli o‘zaro ta’sir vaqtiga qaraganda nisbatan katta bo‘lgan.
Eronning dron va raketalar joylashtirilgan yerosti bazasi
Eron raketalar va zarba beruvchi dronlar joylashtirilgan yerosti bazasini namoyish etdi.
Islom inqilobi qo‘riqchilari korpusi harbiy-kosmik kuchlari qo‘mondoni Amir Ali Hojizodaning so‘zlariga ko‘ra, yangi harbiy bazadan bir vaqtning o‘zida 60ta dron havoga ko‘tarilishi mumkin.
Qayd etilishicha, Eron dronlari dushmanning havo hujumidan mudofaa tizimini yakson qila oladi. Dronlarning parvoz masofasi 2 ming kilometrni tashkil etadi.
Bazada shuningdek, «yer-yer» sinfidagi raketalar ham joylashgan.
Telegram’da yangilanish
Telegram messenjeri navbatdagi 8.6 raqam ostidagi yirik yangilanishni amalga oshirdi. Endilikda platforma foydalanuvchilari cheksiz bulut xotirasi bilan har biri 2 GBgacha bo‘lgan istalgan faylni yuborishi va ularga istalgan qurilmadan kirishi mumkin. Fayllar faol tarzda yuklab olinayotganida qidiruv panelida yangi belgi paydo bo‘ladi.
Qayd etilishicha, iOS ilovasidagi biriktirmalar menyusi dizayni Android ilovasiga yetib olishi uchun to‘liq yangilangan. Kamera funksiyasining galereyaga integratsiyasi yaxshilangan va yangi navigatsiya menyusi rasmlar, fayllar, joylashuv axborotini ulashish va boshqalarga tezkor kirish imkonini beradi. Yangilangan fayllar rukni oxirgi yuborilgan fayllarni ko‘rsatadi va ularning nomi asosida qidirish imkonini beradi.
Android va MacOS ilovalarida, hisobga kirish usuli ravon yangi animatsiyalar bilan to‘ldirilgan.
Apple taqdimoti
8 mart kuni Apple’ning joriy yildagi ilk tadbiri o‘tkazildi va unda kompaniya tomonidan ishlab chiqarilgan yangi gadjetlar namoyish etildi.
Ma’lum qilinishicha, iPhone 13 smartfonlarining barcha modellarini yashil rangda ham ishlab chiqarish yo‘lga qo‘yiladi. Shuningdek, M1 protsessorli yangi iPad Air uchun ham taqdim etildi, kompaniya uni oldingi avlod makbuklariga o‘rnatgandi. Qurilmaning ishlash qobiliyati oldingisiga nisbatan 2 barobarga oshgan. Yangi «masalliq» iPad Airʼni sotuvda bo‘lgan Windows-noutbuklarning aksariyatidan tezroq ishlashini ta’minlaydi.
64 GBdan 256 GBgacha bo‘lgan xotirada taqdim etilayotgan yangi iPad Air’ning narxi AQShda 599 dollardan boshlanadi va 18 martdan sotuvga chiqadi.